GPSC ลุ้นกำไร Q3/59 แตะ 686.55 ลบ. หลังได้ปันผลจาก “ราชบุรีเพาเวอร์”
GPSC ลุ้นกำไร Q3/59 แตะ 686.55 ลบ. ใกล้เคียง Q2/59 หลังได้ปันผล 15% จาก “ราชบุรีเพาเวอร์” หรือ RPCL-รับรู้กำไรโรงไฟฟ้านวนคร
8 ก.ย. 2559

นายเติมชัย บุนนาค กรรมการผู้จัดการใหญ่ บริษัทโกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทคาดว่ากำไรสุทธิไตรมาส 3/59 จะใกล้เคียงระดับ 686.55 ล้านบาทในไตรมาส 2/59 แม้ว่าจะมีหยุดซ่อมบำรุงโรงไฟฟ้าตามแผนงาน แต่ก็ได้รับเงินปันผลจากการลงทุน 15% ในบริษัท ราชบุรีเพาเวอร์ จำกัด (RPCL) เข้ามาชดเชย โดยคาดว่าในไตรมาสนี้จะได้รับเงินปันผลจาก RPCL มากกว่าที่ได้รับในไตรมาส 1/59 จำนวน 180 ล้านบาทด้วย
“กำไรในไตรมาส 3 ก็น่าจะใกล้เคียงกันกับไตรมาส 2 เพราะเรามีหยุดซ่อมบำรุงบ้างตามแผน แต่ก็จะมีปันผลของ RPCL เข้ามาชดเชยกันได้”นายเติมชัย กล่าว 
ด้านบทวิเคราะห์ บล.เคจีไอ (ประเทศไทย) คาดการณ์ว่ากำไรสุทธิของ GPSC ในไตรมาส 3/59 น่าจะดีขึ้นเล็กน้อยเมื่อเทียบจากไตรมาส 2/59 แม้จะมีการปิดซ่อมบำรุงโรงไฟฟ้า CUP1-3 และค่าความพร้อมจ่ายที่ลดลงของโรงไฟฟ้าศรีราชาตามสัญญาซื้อขายไฟฟ้า รวมถึง gas spread ที่ไม่ดีเท่าเดิม จะทำให้อัตรากำไรขั้นต้น (GPM) ของ GPSC จะลดลง แต่ก็จะถูกชดเชยจากเงินปันผลของ RPCL และการรับรู้กำไรจากโรงไฟฟ้านวนคร ที่ถือหุ้นอยู่ 30% ที่เปิดดำเนินการในช่วงกลางปีที่ผ่านมา
อนึ่ง GPSC คาดการณ์ก่อนหน้านี้ว่ากำไรสุทธิปีนี้จะเติบโตต่อเนื่องจาก 1.9 พันล้านบาทในปีก่อน โดยได้รับรู้เงินปันผลจากของ RPCL ซึ่งจะมีส่วนสำคัญให้ผลการดำเนินงานของ GPSC ยังคงมีอัตราการเติบโต รวมถึงยังจะรับรู้รายได้จากโครงการไออาร์พีซี คลีนพาวเวอร์ (IRPC-CP) เฟส 1 เต็มปีในปีนี้ และโรงไฟฟ้านวนครที่จะเริ่มผลิตไฟฟ้าและไอน้ำในกลางปีนี้ด้วย ขณะที่ในช่วงครึ่งแรกของปีนี้ GPSC ทำกำไรสุทธิได้แล้ว 1.56 พันล้านบาท 